CVI.  Privilegium pro parthenone B. Mariae in silva Nidi-Merli.   (Anno 1146, April. 24.) [PAVILLON,  Vie de Robert d' Arbrissel,  Pr., p. 570.]
Author: Eugenius III

EUGENIUS episcopus, servus servorum Dei, dilectis in Christo filiabus MARIAE abbatissae monasterii B. Mariae quod in silva Nidi-Merli situm est, atque sororibus tam praesentibus quam futuris, regularem vitam professis, in perpetuum.

Quoniam sine verae cultu religionis, nec charitatis unitas potest subsistere, nec Domino gratum exhiberi servitium, expedit apostolicae auctoritati religiosas personas diligere, et earum quieti paterna sollicitudine providere. Eapropter, dilectae in Domino filiae, praedecessorum nostrorum felicis recordationis Calixti et Innocentii Romanorum pontificum vestigiis inhaerentes, necnon venerabilis fratris nostri Gaufridi Burdegalensi archiepiscopi precibus inclinati, vestris justis petitionibus clementer annuimus, et praefatum B. Dei genitricis Mariae monasterium in quo divino mancipatae estis obsequio, sub B. Petri et nostra protectione suscipimus et praesentis scripti privilegio communimus, statuentes ut quascunque possessiones, quaecunque bona praefatum monasterium in praesentiarum juste et canonice possidet, aut in futurum concessione pontificum, largitate regum, vel principum, oblatione fidelium, seu aliis justis modis, praestante Domino, poterit adipisci, firma vobis vestrisque succedentibus et illibata permaneant. In quibus haec propriis duximus exprimenda vocabulis: Ecclesiam Sanctae Mariae in Scotia in episcopatu Nanentensi sitam. In episcopatu eodem ecclesiam S. Radegundis, et ecclesiam Sanctae Honorinae cum pertinentiis earum. In episcopatu Corisopitensis ecclesiam quae vocatur Locus Mariae cum pertinentiis suis. In episcopatu Aletensi ecclesiam S. Santonis de Teloio, et ecclesiam Sancti Germani cum pertinentiis earum. In episcopatu Redonensi ecclesiam S. Macuti, in silva quae dicitur Tilia, cum pertinentiis suis. In episcopatu Cenomanensi ecclesiam Sanctae Mariae quae dicitur Fons S. Martini cum pertinentiis suis. In episcopatu Turonensi ecclesiam S. Mariae Magdalenae quae dicitur Fraxinea. In episcopatu Andegavensi eleemosynam Halenodii cum pertinentiis suis; ecclesiam S. Jacobi de Lutrio et ecclesiam ejusdem apostoli quae vocatur Petra Alberiae cum pertinentiis suis. In episcopatu Pictaviensi ecclesiam Sanctae Mariae quae dicitur Fulgerosa cum pertinentiis suis, etc. Prohibemus etiam ut nulli post factam in eodem monasterio professionem absque abbatissae et capituli sui permissione liceat discedere; discedentem vero nullus audeat retinere. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre vel ablatas retinere, minuere, vel aliquibus vexationibus fatigare; sed omnia integra conserventur earum, pro quarum gubernatione et sustentatione concessa sunt, usibus omnimodis profutura. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Eugenius Catholicae Ecclesiae episcopus. Datum VIII Kalend. Maii, indict. IX, Incarnationis Dominicae anno 1146.